PROJEKTLIGJ
Nr. ____/2026
PËR DISA SHTESA DHE NDRYSHIME NË LIGJIN NR. 22/2018 "PËR STREHIMIN SOCIAL", TË NDRYSHUAR
Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave,
KUVENDI
I REPUBLIKËS SË SHQIPËRISË
VENDOSI:
Në ligjin nr. 22/2018 "Për strehimin social", të ndryshuar, bëhen këto shtesa dhe ndryshime:
Neni 1
Në nenin 2 "Përkufizime" bëhen këto shtesa dhe ndryshime:
1. Pas pikës 7 shtohet pika 7/1 me këtë përmbajtje:
"7/1. "Banesa në treg të lirë" janë banesa të destinuara për shitje me vlerën e tregut, të ardhurat nga shitja e të cilave përdoren për financimin e programeve të strehimit social."
2. Pas pikës 15/1 shtohet pika 15/2 me këtë përmbajtje:
"15/2. "Kategori të veçanta" janë individë ose grupe individësh që, për shkak të statusit të tyre të veçantë ose të një interesi publik të lidhur me ta, përfitojnë mbështetje të posaçme për strehim, sipas kritereve të përcaktuara me vendim të Këshillit të Ministrave."
3. Në pikën 16, në përkufizimin "Fondi publik i banesave sociale", shfuqizohen fjalët "në pronësi të njësive të vetëqeverisjes vendore".
4. Pas pikës 16 shtohet pika 16/1 me këtë përmbajtje:
"16/1. "Garancia Sovrane" është mekanizmi financiar me të cilin shteti garanton, në përputhje me këtë ligj dhe aktet nënligjore të nxjerra në zbatim të tij, një pjesë të principalit të një kredie të lehtësuar të akorduar për blerjen e banesës, në masën e përcaktuar me vendim të Këshillit të Ministrave."
Neni 2
Në nenin 11, pika 1, pas shkronjës "dh" shtohet shkronja "e" me këtë përmbajtje:
"e) Programi i banesave në treg të lirë për shitje."
Neni 3
Pas nenit 11 shtohet neni 11/1 me këtë përmbajtje:
"Neni 11/1
Programi i zhvillimit të banesave me destinacion të kombinuar
1. Njësitë e vetëqeverisjes vendore dhe subjektet publike përgjegjëse për strehimin mund të zhvillojnë projekte banimi, të përbëra nga banesa sociale me qira, banesa me kosto të ulët dhe banesa në treg të lirë.
2. Të ardhurat e realizuara nga shitja e banesave në treg të lirë përdoren për financimin, zgjerimin dhe mirëmbajtjen e programeve të strehimit social.
3. Shitja e banesave në treg të lirë kryhet nëpërmjet procedurave transparente e konkurruese, në përputhje me legjislacionin në fuqi.
4. Kriteret, përbërja e projekteve dhe mënyra e administrimit të të ardhurave përcaktohen me vendim të Këshillit të Ministrave."
Neni 4
Në nenin 18, pika 1, shkronja "b", shfuqizohet fjalia: "Në rastet e blerjes së banesave pas ankandit të parë, në kontratën e shitjes parashikohet marrëveshja kufizuese që ndalon tjetërsimin e pasurisë ose ndryshimin e destinacionit të saj për përdorim si banesë sociale."
Neni 5
Në nenin 19 bëhen këto ndryshime:
1. Në pikën 1, togfjalëshi "në favor të fondit publik të banesave sociale" zëvendësohet me togfjalëshin "në favor të fondit publik të banesave sociale, i cili përdoret për të gjitha programet e strehimit social".
2. Në pikën 3, pas togfjalëshit "Rregullat e zbatimit të këtij neni" shtohet togfjalëshi ", përfshirë miratimin e programeve dhe kalimin e fondeve nga bordi vendimmarrës,".
Neni 6
Në nenin 22, pika 2, pas fjalisë "…me shënimin përkatës për marrëveshjen kufizuese që ndalon tjetërsimin e pasurisë." shtohet fjalia me këtë përmbajtje:
"Në rastet kur kërkohet ndryshimi i destinacionit nga banesë sociale me qira në banesë me kosto të ulët, ky ndryshim miratohet me vendim të këshillit bashkiak, i cili argumenton arsyet e këtij procesi."
Neni 7
Në nenin 33, pas pikës 2 shtohet pika 3 me këtë përmbajtje:
"3. Për mbështetjen e kategorive të veçanta me subvencionimin e qirasë krijohet një program i posaçëm, i cili miratohet me vendim të Këshillit të Ministrave, ku përcaktohen kategoritë përfituese, kriteret, masa e subvencionimit, procedurat e zbatimit dhe rregullat e administrimit të programit."
Neni 8
Në nenin 45 bëhen këto ndryshime:
1. Në pikën 1, fjalia "Banesat me kosto të ulët sigurohen nga subjekte publike ose private, nëpërmjet ndërtimit ose blerjes nga tregu." ndryshohet si më poshtë:
"Banesat me kosto të ulët sigurohen nga subjekte publike ose private, nëpërmjet ndërtimit, blerjes nga tregu ose kontributit të sektorit privat në krijimin e fondit publik të banesave sociale."
2. Në pikën 2, pas fjalëve "nëpërmjet nxitjes së nismës private" shtohen fjalët "ose nga kontributi i sektorit privat".
Neni 9
Pas nenit 47 shtohet neni 47/2 me këtë përmbajtje:
"Neni 47/2
Garancia Sovrane
1. Garancia Sovrane është garancia financiare e dhënë nga shteti për një pjesë të principalit të kredisë së lehtësuar të akorduar nga institucionet financiare për përfituesit e programeve të strehimit, me qëllim lehtësimin e aksesit në financim për blerjen e banesës.
2. Garancia Sovrane mbulon një pjesë të principalit të kredisë së lehtësuar, deri në masën e përcaktuar me vendim të Këshillit të Ministrave.
3. Garancia Sovrane jepet në përputhje me legjislacionin në fuqi për huamarrjen shtetërore, borxhin shtetëror dhe garancitë shtetërore dhe brenda tavanit të përcaktuar në ligjin e buxhetit të vitit përkatës.
4. Garancia Sovrane aktivizohet vetëm në rastet kur huamarrësi nuk përmbush detyrimet e tij kontraktore dhe institucioni kredidhënës ka ndjekur procedurat e përcaktuara për rikuperimin e detyrimit, sipas kushteve të përcaktuara në marrëveshjen e garancisë.
5. Garancia Sovrane nuk përjashton përgjegjësinë e huamarrësit për shlyerjen e plotë të detyrimeve që rrjedhin nga kontrata e kredisë dhe nuk kufizon të drejtën e shtetit për të kërkuar rikuperimin e shumave të paguara në zbatim të garancisë.
6. Kriteret e përfitimit, procedurat për dhënien, administrimin, aktivizimin dhe rikuperimin e Garancisë Sovrane, autoriteti përgjegjës për administrimin e saj, si dhe të drejtat dhe detyrimet e palëve, përcaktohen me vendim të Këshillit të Ministrave."
Neni 10
Në nenin 48, pika 1, togfjalëshi "baras ose më të ulëta se 1/6 e vlerës mesatare të banesës në treg që përfiton individi a familja" zëvendësohet me togfjalëshin "baras ose më të ulëta se 1/2 e vlerës mesatare të banesës në treg që përfiton individi a familja".
Neni 11
Në nenin 77, togfjalëshi "të nxjerrë aktet nënligjore në zbatim të neneve 6, 13, 14, 16, 21, 30" zëvendësohet me togfjalëshin "të nxjerrë aktet nënligjore në zbatim të neneve 6, 11/1, 13, 14, 16, 21, 30, 33 dhe 47/2".
Neni 12
Dispozita kalimtare
1. Këshilli i Ministrave nxjerr aktet nënligjore në zbatim të këtij ligji brenda 6 muajve nga hyrja e tij në fuqi.
2. Procedurat për përfitimin nga programet e strehimit social, të nisura para hyrjes në fuqi të këtij ligji, vazhdojnë dhe përfundojnë sipas dispozitave në fuqi në momentin e fillimit të tyre, me përjashtim të rasteve kur zbatimi i këtij ligji është më favorizues për përfituesin.
Neni 13
Ky ligj hyn në fuqi 15 ditë pas botimit në Fletoren Zyrtare.
KRYETARI
NIKO PELESHI
